b'\n_START_ARTICLE_\nBarn\xc3\xbas moresc\n_START_SECTION_\nEtimologia\n_START_PARAGRAPH_\nEl mot catal\xc3\xa0 barn\xc3\xbas ve directament de l\'\xc3\xa0rab al-burnus (\xd8\xa7\xd9\x84\xd8\xa8\xd8\xb1\xd9\x86\xd8\xb3). Origin\xc3\xa0riament, el terme en \xc3\xa0rab al\xc2\xb7ludia a una mena de casquet que es feia amb un tipus de tela de llana que es teixia sense tenyir, i despr\xc3\xa9s ha passat a designar aquesta altra pe\xc3\xa7a de vestir, que tamb\xc3\xa9 es fa amb llana de diversos animals i gaireb\xc3\xa9 sempre sense tenyir.\n_START_SECTION_\n\xc3\x9as actual\n_START_PARAGRAPH_\nAl Magrib, el barn\xc3\xbas va n\xc3\xa9ixer com a pe\xc3\xa7a d\'abrigar que hom es posava pel damunt de la resta de peces de roba. La portaven tradicionalment ramaders i pagesos, sobretot per a protegir-se del fred a la nit, tot i que m\xc3\xa9s endavant tamb\xc3\xa9 es va estendre a altres capes socials. El barn\xc3\xbas sol ser de color blanc o cru, o m\xc3\xa9s rarament blau o negre. A Alg\xc3\xa8ria, les n\xc3\xbavies porten un barn\xc3\xbas espec\xc3\xadfic de noces._NEWLINE_A la zona de l\'Atles, les dones teixegen uns barnussos molt fins i delicats, de color marr\xc3\xb3, fets amb p\xc3\xa8l de dromedari. El color del barn\xc3\xbas \xc3\xa9s el natural del p\xc3\xa8l d\'aquest animal, que \xc3\xa9s arrissada i gruixuda, per\xc3\xb2 molt suau i s\'obt\xc3\xa9 una vegada a l\'any quan s\'esquilen els dromedaris. Aquest p\xc3\xa8l no es tenyeix, per\xc3\xb2 s\xc3\xad que se li treuen les impureses, es renta, se seca, es pentina i s\'hi desfan els nussos i es fa estovar. El teixit es fa entrecreuant els fils a m\xc3\xa0 amb l\'ajut de bastidors. Aix\xc3\xad, malgrat l\'aspecte discret del barn\xc3\xbas, per la feina que representa fer-lo ha esdevingut un s\xc3\xadmbol de poder, i actualment el porten pol\xc3\xadtics i homes de l\'alta societat a Alg\xc3\xa8ria._NEWLINE_A Cab\xc3\xadlia els barnussos es fan amb llana de be o de xai, tamb\xc3\xa9 el fan les dones segons la tradici\xc3\xb3 passada de mares a filles. Segons el color natural del p\xc3\xa8l, aquests barnussos, que solen ser blancs, poden anar dels tons blancs a marrons. Els barnussos de p\xc3\xa8l de be o xai els porten els homes, mentre que les dones d\'aquesta regi\xc3\xb3 porten una pe\xc3\xa7a de roba similar per\xc3\xb2 de cot\xc3\xb3._NEWLINE_Al Magrib, altres peces de roba similars que es poden portar en comptes del barn\xc3\xbas de llana s\xc3\xb3n, per exemple, una gel\xc2\xb7laba o b\xc3\xa9 una capa anomenada selham o azenar al sud del Marroc. Quan el barn\xc3\xbas \xc3\xa9s de seda o de cot\xc3\xb3, hi rep el nom de "barn\xc3\xbas de Meknes".\n_START_SECTION_\nCuriositats\n_START_PARAGRAPH_\nA la pel\xc2\xb7l\xc3\xadcula Star Wars, el vestit usat pels monjos Jedi \xc3\xa9s un barn\xc3\xbas, at\xc3\xa8s que el film es va filmar a Tun\xc3\xadsia, on \xc3\xa9s com\xc3\xba veure als carrers aquesta pe\xc3\xa7a.'